钦定古今图书集成/理学汇编/文学典/第182卷
## 钦定古今图书集成/理学汇编/文学典/第182卷

| 钦定古今图书集成 理学汇编 第一百八十二卷 |

| |

钦定古今图书集成理学汇编文学典

第一百八十二卷目录

经义部纪事

经义部杂录

文学典第一百八十二卷

《燕翼贻谋录》：国朝因唐制，取士只用词赋，其解释诸
经者，名曰“明经”，不得与进士齿。王安石罢去词赋，惟
以经义取士。元祐元年十一月，立经义词赋两科，用
御史刘挚之言是也。

栾城遗言：公读《新经义》曰：“干缠了湿缠做杀也不好。”
谓介甫曰：“色取仁而行违，居之不疑。”乃仲尼所谓闻
者也。

《云麓漫抄》：彭祭酒学校驰声，善破经义，每有难题，人
多请破之，无不曲当。后有两省同僚尝戏之请破：“月
子弯弯照九州，几家欢乐几家愁。”彭停思久之，云：“运
于上者无远近之殊，形于下者有悲欢之异。”人益叹
服。

《老学庵笔记》：吴元中丞相在辟雍，试经义五篇，尽用
《字说》，援据精博。蔡京为进呈，特免省赴廷试，以为学
《字说》之劝。及作相，上章乞复《春秋》科，反攻王氏。徐择
之时为左相，语人曰：“吴相此举，虽汤武不能过。”客不
解，择之曰：“逆取而顺守。”元中甚不能平。

《日知录》：景泰初，也先奉上皇至边，边臣不纳。虽有社
稷为重之说，然当时朝论即有以奉迎之缓为讥者，
顺天乡试题所谓“平天下在治其国者”一节，盖有讽
意。

《明外史丘濬传》：“濬迁国子祭酒，经生作文尚险怪。濬
主南畿乡试，分考会试，皆痛抑之。及是，尢谆切告诫，
返文体于正。”

《王鏊传》：“鏊博学有识鉴，文章尔雅，议论明畅。少善制
举义，后数典乡试，程文冠一代。取士尚经术险诡者，
一切屏去。弘正间，文体为一变。”

《见闻录》：方司徒公先为华亭令，考童生前期，谓童生
云：“我出一极长题，童生皆归。”阅长题文既出，乃今交
九尺四寸以长也。陆平翁为《童生考》第二，其破题云：
“时人自名其名，而自形其形也。”此平翁向余述之而
极称其人。

袁了凡云：“归有光熙父，博学有盛名。嘉靖庚子，张龙
湖主南京乡试，得熙父卷，大加叹服，然以其经书义
涉古奥难识，终不与首选。熙父素恬静，不问家人计，
益闭门修业，直欲以古文为时义，用心愈勤，而去时
调愈远，是以累困春官。比丁未，龙湖主会闱，熙父复
不第。庚戌，又以阁学典试，戒房考吏部张员外曰：‘君
为归生，乡人必识其文字’。”张亦自谓必得之。已得一
卷，词旨亦古奥，荐之龙湖曰：“此必归生无疑。”龙湖复
细阅之，喜曰：“真归生卷也。”时礼部尚书华亭徐公为
提调，阅五魁卷，语龙湖曰：“第三名和雅精粹，是会元
正脉。”众考官皆以为然，龙湖告徐公曰：“第一名必《归
有光》卷，吾乡试时不以为元，至今愧之，今必取之为
首。”及拆卷，则一名乃泉州傅夏器，而二名乃嘉兴汤
日新也。龙湖嗟惜。是夕展转不能寐。传命索其落卷，
读之，大非庚子时文矣。大恚曰：“归生负我，何乖谬？”至
是又历五试，至乙丑，余公同麓为分考官，熙父卷在
其房，览之，语同事诸君曰：“此可中否？”众咸难之。同麓
曰：“此去有司绳墨甚”远，然非凡品，姑置之，俟检后场
以定去留。及读《二场论》，乃曰：“真钜儒笔也。”时高新郑
主试，同麓不敢送初场文字，但以二三场送阅，遂得
中选。

己未科，乡人沈君绍庆为仪部主事，职司提调，检熙
父卷，心念其久淹滞，欲振之，而卷中句字多刺，时目
为改其最骇人者，誊入之。熙父下第归，闻而大怒，移
书徐宗伯，言“龃龉抵牾”等本汉人语，苏家常用之，乃
为浅学所诋。

《状元事略》：嘉靖丁未会试，瞿景淳为同考官，得李春
芳卷，读至“禹稷救民”中数语，击节叹赏曰：“此以天下
为己任者。”因首荐，且曰：“廷对当不下一人矣。”已而果
然。

唐汝楫，字思济，兰溪人，吏部尚书龙之季子也。乡试
在魁选，拆卷以太宰子嫌置之，同某卷委之地，汝楫
卷独悬于几端不坠。监试御史异之，取阅，爱其文，强
主司置榜。后入会试，掌科郑廷鹄取冠本房，主考有
难色。郑曰：“吾宁本房只中彼一卷，岂有如此文而不
取乎？”乃置第十。

《同文录》：嘉靖甲子顺天乡试，首题“舜有臣五人而天
下治”，主考林对山先生偶患目疾，不能阅卷，命遍读所取卷，谓皆非解元。寻落卷，得章礼卷，读至总提五
人处，矍然曰：“此真解元也。”遂寘第一。

陶望龄丙戌下第得落卷，主司王锡爵评云：“七作平
常。”望龄归以四字揭窗壁间，三年未尝释。戊子计偕，
自言此去，当可作第一人。前辈精能刻画，不敢自足，
以求技之必工。其苦心若此。

《理浔暇笔》：董其昌将会试，父诫之曰：“子文可得元，惟
会稽陶石篑，须防出一头地。”是年首题“畜马乘”一节，
其昌初作“将畜马乘伐冰”二段，数语揭过，略同陶作
完篇，后忽思父语，恐非元局，因改作“三平”，于是陶居
第一。

隆、万盛时，闱艺俱有定评，士子入闱者，以前科元魁
卷递相祖述，谓之衣钵。松陵吴默，壬辰会元也。乙未
春初游西山，至一佛寺少憩，见一生独步殿侧，与语
若不闻，良久忽大笑，入殿上，取钟槌连扣不已。一寺
皆惊。诘其故，曰：“吾适得一元，破故不禁狂喜耳。”吴问
之，则宣城汤宾尹也。吴为联榻，谈数夕，汤文艺益进，
果以此得元。

万历末，孙六吉督学南畿，岁试吴中，得项煜卷，至《次
义匹夫有天下》节题，文中云：“此固阴遂尊周之愿哉，
而实显郁素王之猷矣。”孙把卷吟讽数四，终夕击节
不寐。发落日，面加奖赏，且遍告诸生，以当读项生文。
项由是名噪江南北矣。

陈际泰《大乙山房稿自序》先大人西园先生生泰，年
四十三矣，爱之甚。泰受室为人师，或就浴，犹为洗背。
顾禁泰苦读，曰：“此间小儿”，才读下孟，即走从举业三
婢。顾瘦弱，自劳苦为三婢。泰小字从女，贱者之称。以
老年得子，故贱之甚，爱之甚也。泰家贫，不能师先生，
又不时得馆，又不能使其子以读。自苦曰：“恒苦形可
以佐贫，亦可以得心，苦形儿不苦也。”取薪山中，拾粪
道上，与其所教徒角逐争先，每一人兼两人之入，暇
时取书，于无人处偷读之，而苦于无书。八岁时，从姨
兄罗汝士得《书经》，四角皆漫灭无棱，而中顾无点。凡
不可句者，以意看注得之；凡字不可识者，以意切声
得之。二者至今用之不谬。十岁，一日侵晨，走五六里
许，至迎峰叔家，从药笼中搜甘草啖之，而得其《毛诗》
本，如获天球然。妒其子见夺，因窃藏袖中，携归婶氏，
呼三婢吃早粥去，不顾也。父见袖中物，索得之，大不
怿，儿又忤我矣。大窝口看秧去，携之往田所。田左倚
丛薉，右为高岸，下防飞鸟食谷种也，而顾左防虎，因
踞右之高田，坐石上，并其诗柄读之，从“关关”至“寝成
孔安”，凡二十遍。十日，秧出水，试覆卷暗诵，略皆上口。
复日侵晨至叔家，置药笼底，叔与叔子尚不知也。是
年冬月，从族舅锺济川借《三国演义》，向墙角暴背观
之，母呼食粥不应，呼午饭又不应，即饥索粥，饭皆冷。
母捉裾将与杖，既而释之。母或饮济川酒，舅何故借
而甥书，书上截有人马相杀事，甥耽之，大废眠食。泰
亟应口曰：“儿非看人物，看人物下截字也已悉之矣。
济川不信也，试挑之如流水。”十四岁则代父管蒙馆，
自此遂自馆。一日，复从济川借《残唐传》，济川初不知
别有《汉书》，《唐书》以为残唐即是也。回札云：“当今天子
重文章，足下何须诵《汉》唐。”时居深山，朋友无习文章
者，问济川云：“舅文章何等也？”曰：“墨卷。”归问父：“墨卷何
等书也？”父为大言自靳曰：“予无书不读，未识所谓墨
卷者。”问锺美政，乃得墨卷所由名，授之以郭青螺先
生所选八十一篇，讽之如儿女说话。尔后凡写家信
与寻常客子书，皆用八股法，然泛观之，未尝知有所
谓破承者。一日，见郝鹿野《说书》序文，破承者，行文之
冠弁，因知文有破承，取八十一篇覆之，果然。自以其
意为文，得二寸许，不自信又自喜也。二十岁馆干上
丘先生一敬问其主人翁：“是中有可共谈者乎？”主人
翁曰：“吾家小儿师陈生可使也。”因呼共饮。丘故上杭
诸生，推博雅者，而泰聪明之名早已达其耳。以经史
诸书试泰，泰辄累幅不休，曰：“子真异人，然奈何但为
目治而不手治乎？”盖讥泰不为文也，而不知泰固为
文也。因出其箧中所云二寸许者共观之，丘因舌桥
而不能下，约次年共为社会。次年丘果馆洋背，泰亦
移馆罗坑，相去不二里而近，题至《文往》，及乎午饭者
少矣。然从丘先生诸富儿以其粟傲予曰：“江西小儿
何足言！”或偶至其处，则用以试其手搏仆之地。予故
不往，先生亦不以文归。积数月，先生留之宿，先生就
浴，泰从先生席下得先生《手录》百馀篇，皆天下名士
之文。泰文二十篇在焉，而署其下乃曰：“程子以程易
陈，讳莫如深，所以杀诸富儿之妒也。”归临川，祖居本
房甚贫，不能具𫗴，而得族侄湛泉公与其二子文学、
洪谟、《洪范》。既免饥寒，因得侍聂一舆先生。先生故名
宿凡。毛伯文止登翼虽为童子，皆其所指名，谓湛泉
曰：“君家痴叔，固应与毛伯诸君子并驾争先也。”就邑
师沧孺袁公试童子，则已冠童子，是岁为庚子，与毛
伯文止大力千子并为诸生，似逆旅之人，不及温和。
然其业并以嬴出为道，而不相谋。《泰文》凡数变，然其意皆以一己之精神，透圣贤之义旨为宗，而所独得
者，乃在“分股。”前人定作八股者，言之不已，而再言之，
明为必如是而后尽也。若每股合掌，则四股可矣，何
必八股哉？而病不止此也，将并其一股而忘之。何者？
“对股”与“出股”，一字不同。对股既严，而后出股不苟，若
二股一概而同之，则出股无论接句，即开头一句已
苟无思矣。此并一股而忘之之说也。然不合掌，又非
于题外求不合掌也。一字不移，是八寸三分头巾，随
人可戴也，病又不在世俗合掌下，必明于此，而后文
始刻始高，行文之手始快。至于微远以取致，博奥以
取理，所谓加务善之而所要不存焉。凡为文而使人
得效之，已非立言之本，而效之在肤与效之逾量，又
非也。予尝为一友叙云：“吴下之人，下其巾以为精悍，
而四方之效之者，或至揜其目。吾党始造之意，不过
惩时习之气靡理蒙，小自清健古邃，以求自寿，何至
如世人之所为欤？”然行文犹《行己之外篇》也。予先世
自祖父以上皆谨谆古处，数不足而道有馀，至泰身
而渐薄矣。然而勉自固植，不敢过，不自爱，以累我祖
我父之德。尝读《五代史》，朱温称觞母前曰：“朱《五经》有
子，乃为三道节度使。”母曰：“汝为三道节度使，诚英杰，
然行义未必如前人也。”予甚非其子之为贼，而赏其
母之能圣。泰能文学，于前人犹糠秕也，而况下于此
欤？泰门户衰薄，尺口不繁，兼之性绪强塞，轻剽不制，
即斤斤保合，斤斤调摄，将以迎邀祐庇，俯安流竞，犹
惧不足，而况快意行之，何以自复？三儿要为有知者，
因为叙其源流，不嫌琐秽，使一展如见，当书绅之义。
《诗》云：“明发不寐，有怀二人。”儿辈勉之，复烦颇衰老子
也。

《读书随笔》：蔡忠襄懋德视学西江，奉诏选士入国学，
既竣事，更合所选士通试之。时临川陈际泰在选中，
蔡预以第一人拟之。试日，蔡晨坐绛帐中，左右顾，则
诸生哦声方起。顷之，一生前以卷呈五经卷也。蔡意
为际泰，阅其名，则揭重熙亦临川人。蔡阅未终卷，适
际泰卷至，亦五经。蔡欲抑揭第二，呼揭前，谓：“汝卷虽
兼经，但经艺未免强弩之末，不如彼后劲也。”揭知蔡
故，抑之前请曰：“如以为工力不敌者，请更作《七艺》呈，
可乎？”蔡许之。揭执卷，就阶前立成七艺以进。蔡见其
落笔如飞，心已大异之。更阅其卷，则气辞纵横，视陈
卷不啻也。喟然曰：“人才不可测乃尔，吾向者犹皮相
天下士。”遂首揭而陈次之。

崇祯甲戌会试，首题“其行己也恭”四句。房考阅大士
卷，至“与其为父是殆不如其为母也”，深加叹赏，因掩
卷静思，无以为对。及阅原文对句，乃“与其为水，是殆
不如其为火也”，因击节称异，以为绝对，遂首荐之。逮
拆卷，知为大士，益叹名下固无虚士云。

锺退谷惺官南仪部，雅负藻鉴名。一日至吴中，时文
湛持数上春官不第，以文来谒。文退，锺语人曰：“是子
当以公车老。”文闻之不怿，归过毘陵，诸生陈伯玉亦
以文来谒，锺正色谓曰：“秀才当闭户读书，何仆仆为？”
明年，陈乡试第一。又明年，文捷春官，廷对又第一。锺
一行失两名，士名遂以此损。

《三垣笔记》：往例，司礼监内官，如外之翰林，不由他衙
门进。崇祯元年冬，帝始亲考，命作时艺，首出《事君能
致其身》题。考中，郑之惠、曹化淳皆升随堂。

《日知录》：新学之兴，人皆土苴六经，因而不读传注。崇
祯三年浙江乡试题“乂用明，俊民用”章，上文“岁月日
时无易”，《传》曰：“不失其时也。”第三名龚广生文误以为
历家十二时之时，而取冠本经刻为程文。九年应天
乡试题“王请大之”至“文王一怒而安天下之民，内有
以遏徂莒”，注曰：“莒，《诗》作。旅，众也。谓密人侵阮、徂、共之”
众也。第二十三名周天一文误以为“春秋莒人之莒”，
亦得中式部科，不闻磨勘，诏令之不行至此。

《汉阳府志》：汉川县诸生有应遗才试者，闻刘邋遢多
异术，问试题于邋遢，邋遢大骂曰：“一部四书，从头至
尾都是题目，那来问我？”及试，命题果“大学之道，然而
无有乎尔”二句。癸卯乡试，有问场屋题者，羡之曰：“好
一个文质彬彬的君子。”闱题“果文质”句。

《燕翼贻谋录》：试场所问本经义疏，不过记出处而已。
如吕申公试卷问：“‘‘子谓子产有君子之道四焉，所谓
四者何也’？答曰：‘对，其行己也恭，其事上也敬，其养民
也惠，其使民也义’。”谨对试卷不誊录，而考官批于界
行之上，能记则曰通，不记则曰不。十问之中，四通则
合格矣。其误记者，亦只书曰“不’，而全不能记。答曰：‘对，
未审’。”谨对：虽已封弥，而兼采，誉望犹在。观其字画，可

者，肆行不忌，人才日益卑下矣。行卷之礼，人自激昂，
以求当路之知，其无文无行，乡闾所不齿，亦不敢妄
意于科举。使古意尚存，则如章子厚者，岂容其应进
士举乎？

《丹铅总录》：“先太师戊戌试卷，出举子蹊迳之外，考官
邵公”〈名晖〉批云：“奇寓于纯粹之中，巧藏于和易之内。”当
时以为名言。后观《龙川集》，乃知是陈同甫作论法也。
先辈读书精博，不似后生之束架不观，游谈无根也。
因书之家乘

《春明梦馀录》，“洪武间定应试功令，《四书义》主朱子集
注《经义》，《易》主程、朱传义，《书》主蔡氏传及古注疏，《诗》主
朱子《集传》，《春秋》主《左氏》《公羊》《穀梁》《胡氏、张洽传》，《礼记》
主古注疏。后以其说不足以尽圣意，乃于永乐中纂
《四书》《五经大全》，皆令主之。今学者不能博闻，平生未
尝阅大全，况注疏乎？”乃每申严新说之禁，并出入于
《大全》者，皆以为异说。近日士子愈不务实学，遂自传
注之外，一无所知。习《书》者且不知有注疏，习《礼》者亦
知有陈氏《集传》而不知古注疏。习《春秋》者墨守胡氏，
涉猎《左传》之外，《公羊》《穀梁》且不阅，而张洽直不知为
何人矣。元人虞集曰：“国家传注，各有所主者，将以一
道德，同风俗，非欲使专门擅业如近”代《五经》学究之
固陋也。圣经深远，非一人之见可尽。试艺之文，推其
高者，取不必先有主意。若先定主意，则求贤之心狭，
而差自此始矣。

《日知录》：经义之文，流俗谓之“八股”，盖始于成化以后。
“股”者，对偶之名也。天顺以前，经义之文，不过敷演传
注，或对或散，初无定式，其单句题亦甚少。成化二十
三年会试，《乐天者保天下》文。起讲先提三句，即讲乐
天四股，中间过接四句，复讲保天下四股，复收四句，
再作大结。弘治九年会试，责难于君，谓之恭文。起讲
先提三句，即讲责难于君。四股中间，过接二句，复讲，
谓之恭四股复收二句，再作大结。每四股之中，一反
一正，一虚一实，一浅一深。亦有联属二句，四句为对，
排比十数对成篇，而不止于八股者。其两扇立格，谓
题本两对，文亦两大对，则每扇之中，各有四股。其次
第之法，亦复如之。故今人相传，谓之八股，若长题则
不拘此。嘉靖以后，文体日变，而问之儒生，皆不知八
股之何谓矣。《孟子》曰：“大匠诲人，必以规矩。”今之为时
文者，岂必裂规偭矩矣乎？

发端二句或三四句，谓之“破题。”大抵对句为多，此宋
人相传之格，本之唐人赋格。下申其意，作四五句，谓
之“承题。”然后提出夫子、曾子、子思、孟子为何而发此
言，谓之“原起。”至万历中，破止二句，承止三句，不用原
起，篇末敷演，圣人言毕，自摅所见，或数十字，或百馀
字，谓之“大结。”明初之制，可及本朝时事，以后功令益
密，恐有藉以自衒者。但许言前代，不及本朝。至万历
中大结止三四句。“于是国家之事罔始罔终。在位之
臣，畏首畏尾。”其象已见于《应举》之文矣。

试录文字之体，首行曰“第一场顶格写”，次行曰“《四书》
下一格”，次行题目又下一格，五经及二三场皆然。至
试文则不能再下，仍提起顶格，此题目所以下二格
也。若岁考之卷，则首行曰“《四书》顶格写”，次行题目止
下一格，经论亦然。须知自古以来，书籍文字首行无
不顶格写者。后来学政苟且成风，士子试卷省却《四
书各经字，竟从题目写起，依大场之式，概下二格圣
经反下，自作反高，于理为不通。然日用而不知，亦已
久矣。又其异者，沿此之例，不论古今诗文，概以下二
格为题。万历以后，坊刻盛行，每题之文，必注其人之
名于下，而刻古书者亦化而同之。如题曰〈周郑交质
〉》，下二格其行末书左丘明，题曰《伯夷列传》下二格，其
行末书司马迁变历代相传之古书，以肖时文之面
貌，使古人见之，当为绝倒。

自宋以来，以取中士子所作之文，谓之程文。《金史》：“承
安五年，诏考试词赋官，各作程文一道，示为举人之
式，试后赴省藏之。”至本朝，先亦用士子程文刻录，后
多主司所作，遂又分士子所作之文，别谓之墨卷
文章无定格，立一格而后为文，其文不足言矣。唐之
取士以赋，而赋之末流，最为冗滥。宋之取士以论策，
而论策之弊亦复如之。明之取士以经义，而经义之
不成文，又有甚于前代者，皆以程文格式为之，故日
趋而下。晁、董、公孙之《对》所以独出千古者，以其无程
文格式也。欲振今日之文，在毋拘之以格式，而俊异
之才出矣。

林文恪材《福州府志》曰：余好问长老前辈时事，或为
余言：林尚默方游乡序为弟子员，即自负其才，当冠
海内士云。然考其时试诸生者，则杨文贞、金文靖二
公也。夫尚默当时所习，特举子业耳。而杨、金二学士，
皆文章宿老，蔚为儒宗，尚默乃能必之。二公若合符
节，何哉？当是时也，学出于一，上以是取之，下以是习
“之，譬作车者不出门，而知适四方之合辙也。”正德末异说者起，以利诱后生，使从其学，毁儒先，诋传注，殆
不啻弁髦矣。由是学者伥伥然莫知所从。欲从其旧
说，则恐或主新说；从其新说则又不忍遽弃《传注》也。
己不能自必，况于人乎？呜呼！士之怀瑾握瑜，范驰驱
而不遇者，可胜道哉！是故射无定鹄，则羿不能巧；学
无定论，则游夏不能工。欲道德一，风俗同，其必自《大
人不倡游言》始。

又曰：“近日讲学之辈，弥近理而大乱，真士附其门者，
皆取荣名。于是一唱百和，如伐木者呼邪许然。徐而
叩之，不过徼捷径于终南，而其中实莫之能省也。”
艾南英曰：“嘉靖中，姚江之书虽盛行于世，而士子举
业，尚谨守程朱，无敢以禅窜圣者。自兴化华亭两执
政尊王氏学，于是隆庆戊辰，《论语程义》首开宗门。此
后”浸淫。无所底止。科试文字。大半剽窃王氏门人之
言。阴诋程朱。

坊刻中有伪作罗伦《致知在格物》一篇，其破题曰：“良
知者，廓于学者也。”按罗文毅中成化二年进士，当时
士无异学，使果有此文，则良知之说始于彝正，不始
于伯安矣。况前人作破，亦无此体，以其为先朝名臣
而借之耳。

五经无“真”字，始见于老庄之书。《老子》曰：“其中有精，其
精甚真。”《庄子渔父篇》，孔子愀然曰：“敢问何谓真？”客曰：
“真者，精诚之至也。”《大宗师篇》曰：“而已反其真，而我犹
为人猗。”《列子》曰：“精神离形，各归其真，故谓之鬼。鬼，归
也，归其真宅。”《汉书杨王孙传》曰：“死者终身之化，而物
之归者也。归者得至，化者得变，是物各反其真也。”《说
文》曰：“真，仙人变形登天也。”《徐氏系传》曰：“真者，仙也，化
也。从七七即化也。反人为亡。从目从七八，其所乘也。
以生为寄，以死为归”，于是有真人、真君、真宰之名。秦
始皇曰：“吾慕真人，自谓真人，不称朕。”魏太武改元太
平真君，而唐元宗诏以四子之书，谓之真经，皆本乎
此也。后世相传，乃遂与假为对。李斯《上秦王书》：“夫击
瓮叩缶，弹筝搏髀，而歌呼呜呜，快耳目者，真秦之声
也。”韩信请为假王，高帝曰：“大丈夫定诸侯，即为真王
耳，何以假为？”又更东垣曰真定。窦融《上光武书》曰：“岂
可背真旧之主，事奸伪之人？而与老庄之言真？”亦微
异其指矣。宋讳元，以真代之，故庙号曰真宗。元武七
宿改为真武，元冥改为真冥，元枵改为真枵。《崇文总
目》谓《太元经》为太真，则犹未离其本也。隆庆二年会
试，为主考者厌五经而喜老庄，黜旧闻而崇新学。首
题《论语》“子曰由诲女知之乎”一节，其程文破云：“圣人
教贤者以真知，在不昧其心而已。”〈庄子大宗师篇且有真人而后有真
知列子仲尼篇无乐无知是真乐真知〉始明以《庄子》之言入之文字，自
此五十年间，举业所用，无非释老之书。彗星埽北斗
文昌，而御河之水变为赤血矣。崇祯时，始申旧日之
禁，而士大夫皆幼读时文，习染已久，不经之字，摇笔
辄来，正如康昆仑所受邻舍女巫之邪声，非十年不
近乐器，未可得而绝也。虽然，以周元公道学之宗，而
其为书，犹有所谓“无极之真”者，吾又何责乎今之人
哉。

《戒庵漫笔》曰：“余少时学举子业，并无刻本窗稿。有书
贾在利考，朋友家往来，抄得灯窗下课数十篇，每篇
誊写二三十纸，到余家塾，拣其几篇，每篇酬钱或二
文，或三文。忆荆川中会元，其稿亦是无锡人蔡瀛与
一姻家同刻，方山中会魁，其三试卷，余为从臾。其常
熟门人钱梦王以东湖书院活板印行，未闻有坊间”
板，今满目皆坊刻矣，亦世风华实之一验也。杨子常
曰：“十八房之刻，自万历壬辰《钩元录》始。旁有批点，自
王房仲选《程墨》始。至乙卯以后，而坊刻有四种：曰《程
墨》，则三场主司及士子之文；曰《房稿》，则十八房进士
之作。曰《行卷》，则举人之作；曰《社稿》，则诸生会课之作。
至一科房稿之刻有数百部，皆出于”苏杭，而中原北
方之贾人市买以去。天下之人，惟知此物可以取功
名、享富贵，此之谓“学问”，此之谓“士人”，而他书一切不
观。昔丘文庄当天顺、成化之盛，去宋元未远，已谓“士
子有登名前列，不知史册名目，朝代先后、字书偏旁
者。”举天下而惟十八房之读，读之三年五年，而一幸
登第，则无知之童子，俨然与公卿相揖让，而文武之
道弃如弁髦。嗟乎！八股盛而《六经》微，十八房兴而廿
一史废。昔闵子骞以原伯鲁之不说学而卜周之衰。
余少时，见有一二好学者，欲通旁经而涉古书，则父
师交相谯呵，以为必不得颛业于帖括，而将为坎轲
不利之人，岂非患失而惑者欤？若乃国之盛衰，时之
治乱，则亦可知也已。

天启四年应天乡试题“今夫奕之为数”一节，以魏忠
贤始用事也。浙江乡试题“君之视臣如手足则臣视
君如腹心。”以杖杀工部郎万燝也。七年江西乡试题
“皓皓乎不可尚矣。”其年监生陆万龄请以忠贤建祠
国学也。崇祯三年应天乡试题“举直错诸枉能使枉
者直”以媚奄诸臣初定逆案也。若崇祯九年应天乡
试，《春秋》题“宋公入曹”，以曹伯阳归，以公孙彊比陈启新，是以曹伯阳比皇上，非所定言，大不敬。天启七年
顺天乡试，《书经》题“我二人共贞”，以周公比魏忠贤，则
又“无将之渐”，亦见之弹文者也。